- Sion
- <
- 5
- >

5
En Sabat, Iesu sak revi meatin tai koa mesai
1 En avong sav tai, Iesu va ris en taon ten out Serusalem veni me-Isrel keil amul amumon ale tai ekonek. 2 Ka navong Iesu va en taon, mual vesesal en meterumrum tai ten oai koa avise en Betsaeta. Out enek rovitei soutin ran meteau koa avise en Meteau ten Sipsip keil, ka votevav elim (5) mul rahit meterumrum enek. 3 Ka en votevav keil ekek, mari vangi meatin oteta keil koa amesai amul ien: koakeil mete var, koakeil asakras avakaka, ka koakeil emun hati usive rotahostei. 4 *Tei en tus matu keil asorin vas koanik koa vit, “Koakeil amesai enek amatil arosin avong koa iles oai hekur. Veni akur anatin keke angelo tai mul mita ka sakin oai mukur. Ka isei en keil koa kilea vaha ka vakul rohtoh en oai, Ahi kulat mesaien rani.” 5 Meatin tai ro ekonek koa mesai sua hanu sav tai ka teindan outel emun (38). 6 Navong Iesu les meatin enek mul matil ekonek, mundem kilea matil mukok avong taveah ramat. Sakini, mai veni ka visi vit, “?Em vati avem vamai ris vatahos?”
7 Ka meatin koa mesai vit kesi mini “Asuv, meatin tovuol kilea vakataunau maha en meterumrum ten oai enek navong oai mukur. Veni navong nasak visi maha keke makul ien, meatin sav va mulamu enau ka mukul ien.”
8 Ka Iesu viteni mini vit, “!Mea! Lum lat vulum ka kual kiha ris teim.”✡Mat 9:6; Mak 2:11; Luk 5:24 9 Hatte tas, meatin enek, aven mai ris tahos. Sakini, lum lat vulin koa matil ien ka mual va ris teim sen. Koanek kur out en Sabat.✡Mak 2:12; Luk 5:25; 13:14; Sion 9:14
10 Navong meatin enek koa Iesu sak revi mul mual va, hetetamen keil onen Siu keil alesi ka avul kati avit, “!Ei, Sabat kosa! Mengkatien keil orer viteni keke romaltei kovahous vulum koa komatil ien kosa.”✡Ser 17:21
11 Ka meatin enek vit kesi vit, “Meatin koa sak revi avek viteni minau keke malum lat vuluk ka moual maha ris teim.”
12 Keil avisi avit, “?Isei varei viteni minuk kovoumon koanik?”
13 Ka meatin enek reingeingeni keke isei mumoni. Veni navong lekat Iesu en vangi meatin keil, lesi keke vuol tuai.✡Mat 8:18; 13:36; Mak 4:36; 7:17; Sion 6:2-3,15
14 Rovitei tuetin, Iesu va en teahu ten Eim Votut. Ka navong mual ien, votin meatin enek ka viteni mini vit, “?Kolesi? Kotahos tuai. Ka kilei kati keke konoumontei mun tisaen. Hemukonek, vahesa etai tounah koa hetisa mok hesut keik.” 15 Evus, meatin enek eva, lekat hetetamen keil onen Siu keil, ka viteni min keil keke meatin koa sak revi aven, isen Iesu.✡Sion 9:11
16 Navong hetetamen keil ekek alei kilea isei varei sak revi meatin enek en Sabat, uva keke avasak purun Iesu. 17 Ka navong aselus tisa ven asa koa mumoni, Iesu vit kesi vit, “Tata onak en out nesa mum lisenges, ka inau namul naleisungein sakien onen.”
18 Selusien koanik sakin hetetamen keil avuroh kati mok ka aling rendemien one keke avouasi vamat. Veni, en rendemien one, Iesu rali koteh mengkatien ten Sabat. Ka, koa tisa mok, kei mul vati lat kei mai vinvin en Ahi, veni mul viteni keke Ahi vi Tata kati onen.✡Mat 14:5; 26:4; Mak 14:1; Sion 7:1,25; 8:37,40; 11:53; 10:30,33
Iesu rie lati keke Ahi san keihoen mini veni vi Natnali kati
19 Navong Iesu lei kilea keke hetetamen keil onen Siu keil avuroh kati veni viteni vit Ahi vi Tata kati onen, viteni min keil vit, “Anatin eli naviteni min kami, inau navi Natin Ahi. Ka narmumon etai tounah vousil rendemien onak sasok. Ka asas koa nales Tata onak mul mumoni, kei varei inau, Natnali, namul naleisungeini.✡Sion 5:30; 8:28 20 Tata onak, envatien onen mul enau, ka mul rie lati minau marmari tounah keil koa kei mul mumoni. Ka hetie lati minau tounah keil koa hemarite mok keke inau numoni koa helin tounah koa miles inau namumoni tuai, ka hesakin kami mihetimanin eni.✡Sion 3:35; 10:17; 15:9; 17:23-24 21 Ka en sakien koa Tata onak kilea vasakin meatin tai vamea ran matien ka vasan moulien mini, inau mun koa navi Natnali nakilea masan moulien min koakeil ek vati masani min keil.✡Rom 4:17; Efes 2:5; Sion 11:25 22 En usite sav, Tata onak kei rolei rahittei usite onen meatin keil, ka ling umen enek en hek keke malei rahit usite onen meatin vasi keil.✡Sion 3:17; 5:27; 9:39; 12:47; Umen 10:42; 17:31 23 Tata onak mumoni mukonek vasakin meatin vasi keil avahouhou minau koa navi Natnali en vati sakien koa amul avouhou mini. Ka koakeil arvouhoutei minau koa navi Natnali, arie lati keke arvouhoutei min Tata onak koa san inau namita.✡Plp 2:10-11; Luk 10:16 24 Anatin eli naviteni min kami, koakeil vasi along selusien keil onak ka akur anatin keke Ahi san inau numai, keil varei ikur moulien ten lisenges. Koakeil enek, Ahi herlei rahittei mun usite one keke vasan mahien min keil. Koakeil enek amaluv tuai ran keihoen ten matien, ka akur moulien koa sakras vavus.✡Sion 3:15,16; 8:51; 12:44; 3:18; 1Sion 3:14
25 “Anatin eli naviteni min kami, avong mul emai keke koakeil umat ilong ren Natin Ahi ka imoul eris ran matien. Anatin, avong koanek mai tuai.✡Mak 5:41; Luk 7:14; 8:54; Sion 5:28; 11:43 26 Tata kur keihoen keke vasan moulien. Ka en vati sakien enek, kei maen keihoen minau, Natnali, keke nakilea masan moulien min meatin keil.✡Sion 1:4 27 Ka, veni navi Natin Meatin, Tata onak san keihoen minau keke malei rahit usite onen meatin keil ka nisan mahien housili.✡Sion 5:22; 9:39; Umen 10:42; 17:31 28 Minatimanintei en selusien keil onak. Veni avong mul emai keke koakeil umat tuai ilong rek.✡Sion 5:25; 11:43 29 Ka navong ilonge, keil imemea ran tehitan keil one. Koakeil amum mal en moulien one, keil imea ran matien ka ikur moulien koa sakras vavus. Ka koakeil amum romaltei, keil imea ran matien ka iha ikur mahien koa sakras vavus.”✡Dan 12:2; Umen 24:15
30 Ka Iesu selus eris vit, “Inau, narmumon etai tounah vousil rendemien onak sasok. Navong nalei rahit usite tai, rendemien onak musil asa koa Ahi viteni minau. Anatin, asa koa naviteni mal veni narsantei vousil rendemien onak, ka namul nasan asas koa Ahi Tata koa sila inau numai en vati.✡Sion 5:19; Luk 22:42; Sion 4:34; 6:38 31 Munak vi inau sasok koa namul naselus en usite onak, mal keke minakurtei anatin eni.✡Sion 8:13-14 32 Ka veni Tata onak mul san selusien usil inau, mal keke mihekur anatin enau, veni nakilea keke selusien onen usil inau vi anatin.✡Sion 1:15,34; 3:26; 5:36,37,39; 8:18; 10:25; 15:26; 1Sion 5:6-9; Sion 19:35; 21:24 33 Ka navong kami misila meatin keil onami uva avales Sion Baptis, asa koa kei viteni usil inau vi anatin.✡Sion 1:19-27 34 Ka en usite onak, narlingtei desien onak en asa koa meatin keil ten out netan enges amul aviteni usil inau. Ka navit usil selusien koa Sion viteni usil inau keke kami mikilea mivakur anatin eni ka Ahi houtut moulien onami heka ien.✡1Sion 5:9 35 Veni Sion suval laet tai koa mukan ka ritin. Ka, ten avong havivi enges, kami misi kami keke mivato en meneai ten hihiseien onen.
36 “Ka tounah tai mul selus keih imok en usite onak mulin asa koa Sion viteni. Umen keil koa Tata sani minau moumoni, keil amul aselus en usite onak avit navi Natnali anatin. Anatin, umen keil onak amul arie lati keke Tata varei san inau numai. Ka num vasin tounah koa lingi en hek keke moumoni.✡1Sion 5:9; Sion 10:25,38; 14:11 37 Ka Tata koa san inau numai, kei mun selus en usite onak. Ka kami mirlongtei veah ren vuo mirlestei veinan.✡Mat 3:17; Mak 1:11; Luk 3:22; Sion 5:32; 8:18; 1Sion 5:9 38 Mirie lati keke selusien onen tovuol en moulien onami, veni mirkurtei anatin enau koa kei sani.✡1Sion 2:14; Sion 6:29
39 “Kami mimul milehkao keke milekat anatinien en selusien ten Tus Votut veni mimundemi mivahotin moulien ten lisenges vaka ien. Ka vati selusien keil enek amul aselus usil inau.✡Luk 24:27,44; Umen 13:27; 1Pit 1:10-11 40 Ka avaseini, kami miseseini mivamai venau keke mivakur moulien ten lisenges vaka venau.
41 “Rovitei tounah minau munak meatin keil asan masmasien minau vuo arsantei.✡Sion 12:43 42 Veni nakilea kami, ka nakilea keke envatien en Ahi tovuol en tinomi.✡1Sion 3:17 43 Avaseini numai en isen Tata onak, kami mirkur revitei inau. Ka munak meatin sav tai hemai en isen sasen enges, kami mihekur revi kei. 44 Kami mimumon tounah keke mivasakin kami mivasan masmasien min kami eris. Ka mirmumontei tounah keke mivakur masmasien vaka ven Ahi varei. Sakini narmutimanintei keke mirkurtei anatin enau.✡Sion 12:43
45 “Ka minandemtei keke hehi inau koa nisan selusien tai heha kat usite onami navong mihelomal en meten Tata onak. Vuo, hehi Mosis varei koa mimul miling desien onami mul ien koa heselus heha kat usite onami.✡Dut 31:26-27 46 Veni munak vi anatin keke mikur anatin en Mosis, mivakur anatin enau emun, veni kei mutis usil inau.✡Dut 18:15; Luk 24:27; Umen 3:22; 7:37 47 ?Ka munak mirkurtei anatin en asa koa kei mutisi usil inau, hemukave suk mihekur anatin en asa koa inau naviteni?”✡Luk 16:29-31

- Sion
- <
- 5
- >

*5:4: Tei en tus matu keil asorin vas koanik koa vit, “Koakeil amesai enek amatil arosin avong koa iles oai hekur. Veni akur anatin keke angelo tai mul mita ka sakin oai mukur. Ka isei en keil koa kilea vaha ka vakul rohtoh en oai, Ahi kulat mesaien rani.”

✡5:8: Mat 9:6; Mak 2:11; Luk 5:24

✡5:9: Mak 2:12; Luk 5:25; 13:14; Sion 9:14

✡5:10: Ser 17:21

✡5:13: Mat 8:18; 13:36; Mak 4:36; 7:17; Sion 6:2-3,15

✡5:15: Sion 9:11

✡5:18: Mat 14:5; 26:4; Mak 14:1; Sion 7:1,25; 8:37,40; 11:53; 10:30,33

✡5:19: Sion 5:30; 8:28

✡5:20: Sion 3:35; 10:17; 15:9; 17:23-24

✡5:21: Rom 4:17; Efes 2:5; Sion 11:25

✡5:22: Sion 3:17; 5:27; 9:39; 12:47; Umen 10:42; 17:31

✡5:23: Plp 2:10-11; Luk 10:16

✡5:24: Sion 3:15,16; 8:51; 12:44; 3:18; 1Sion 3:14

✡5:25: Mak 5:41; Luk 7:14; 8:54; Sion 5:28; 11:43

✡5:26: Sion 1:4

✡5:27: Sion 5:22; 9:39; Umen 10:42; 17:31

✡5:28: Sion 5:25; 11:43

✡5:29: Dan 12:2; Umen 24:15

✡5:30: Sion 5:19; Luk 22:42; Sion 4:34; 6:38

✡5:31: Sion 8:13-14

✡5:32: Sion 1:15,34; 3:26; 5:36,37,39; 8:18; 10:25; 15:26; 1Sion 5:6-9; Sion 19:35; 21:24

✡5:33: Sion 1:19-27

✡5:34: 1Sion 5:9

✡5:36: 1Sion 5:9; Sion 10:25,38; 14:11

✡5:37: Mat 3:17; Mak 1:11; Luk 3:22; Sion 5:32; 8:18; 1Sion 5:9

✡5:38: 1Sion 2:14; Sion 6:29

✡5:39: Luk 24:27,44; Umen 13:27; 1Pit 1:10-11

✡5:41: Sion 12:43

✡5:42: 1Sion 3:17

✡5:44: Sion 12:43

✡5:45: Dut 31:26-27

✡5:46: Dut 18:15; Luk 24:27; Umen 3:22; 7:37

✡5:47: Luk 16:29-31

© 2011 Wycliffe Bible Translators, Inc.