- Rom
- <
- 12
- >

12
Navong rokapil ral min Kristo, romai rovi hati usiven keil onen koa romum vituai
1 Sakini, tuak ka ahinkuli keil, veni Ahi rie lat mari enmahisien min ir vasi, napeah kami keke mihesa vasin moulien onami hesuval sanien votut tai onami min Ahi. Ka sanien votut enek hermattei. Vuo, hemoul heles. Anatin, mihesan kami keke mihoum mini ka mihoumon tounah vasi koa kei hesi veni. Anatin, mihesan kami min Ahi, veni koanek vi sakien keil mal koa miheha netan mini heka ien. ✡Rom 6:11,13; 1Pit 2:5 2 Minaleisungeintei sakien keil onen koakeil ten out netan ekek, ka mihemaen Ahi hehiles tinomi neim ka houmon rendemien onami hemai hehi heite hau. Hesakini, kami mikilea mivailea rendemien onen Ahi ka asa en vat kami mivoumoni. Anatin, miheilea asa koa tahos, asa koa kei si veni, ka asa koa mal en meten. ✡Efes 4:23; 5:10,17
3 Ahi rie lat more envatien onen minau navong rie lat nau mahi eiloheh tai onen. Sakini, naviteni min kami vasi keke minandemtei minahit kami mivi hetetamen imok mulin asa koa mal en meten Ahi. Ka mihelei kilea en kami en sakien koa mal housil demkatien ka umen koa Ahi san retai eni min kami vasi. ✡1Kor 12:11; Efes 4:7 4 En aver, hati usiven keil houlu amul ien, ka keil vasi amul amumon umen tateisav keil. ✡1Kor 12:12 5 En vati sise enek, avaseini ir rovi houlu, navong rokapil ral min Kristo, romai rovi aven koa tanges. Anatin, romul rokapil ral min ir eris suval hati usiven houlu amul akapil vituai en aven koa tas. ✡1Kor 12:27; Efes 4:25 6 Ka Ninin Votut san retai en sanien tateisav keil min ir. Sakini, rehoum hetal min sanien keil orer housil more envatien koa Ahi rie lati min ir. Munak kokur sanien keke kovahit luvat selusien onen Ahi, kumoni housil demkatien koa kokuri. ✡1Kor 12:4-11; 1Pit 4:10-11 7 Munak kokur sanien keke kovakataun meatin sav keil, kikataun keil. Munak kokur sanien keke kovahisein meatin keil, kihisein keil. 8 Munak kokur sanien keke kovasel kat meatin keil, kisel kat keil. Munak kokur sanien keke sien mul enuk navong kosan tounah vakataun meatin sav, kisani min keil. Munak kokur sanien keke kovahi metai onen meatin keil onen, kum hekeih eni lisenges. Ka munak kokur sanien keke em vamahis meatin sav keil, em hemahis keil hetal min sien. ✡2Kor 9:7
Selkatien keke rehoumon tounah vasi housil rendemien ten envatien
9 En tounah vasi mimumoni, mihoumoni housil rendemien ten envatien koa vi anatin. Sakien koa tisa, mihelokoveini. Ka sakien koa tahos, koanek mihehuli kati hel en kami. ✡1Tim 1:5; 1Pit 1:22; Amos 5:15 10 Emi hehathat kami hesuval mivi vatiamal tas, ka mihesak visi mok mivatie lat sakien ten houhouen min kami eris. ✡2Pit 1:7; Plp 2:3 11 Mihemarir en umen vasi keil onami ka minamaentei avemi namah. Anatin, mihoum min Ahi Asuv hetal min rendemien vasi. ✡Umen 18:25; Rev 3:15 12 Mihesi kami lisenges veni mikilea keke desien onami vi anatin. Mihelomal hekeih navong mivisu en sakvisien keil. Ka mihikiti mihehis min Ahi en avong vasi. ✡1Tes 5:17 13 Navong meatin sav keil onen Ahi atamurei en tounah, mihesan asa koa mikilea mivasani keke mivakataun keil eni. Ka navong miles heou keil, mihekur revi keil en teim onami. ✡Hib 13:2
14 Mihehis min Ahi keke hetokol kat koakeil amul asan mahien min kami ven demkatien onami. Anatin, mihehisi hetokol kat keil, hervitei keke hesesenda en keil. ✡Mat 5:44; Luk 6:28; Umen 7:60; 1Kor 4:12 15 Mihesi kami hetal min koakeil asi keil, ka mihouai hetal min koakeil amuai. ✡Sam 35:13 16 Miheto hetahos hetal min Kristin sav keil hetal min rendemien keke mivinvin enges en meten Ahi. Minandemtei minahit mivi hetetamen imok en keil ka meteisauen onami mariso mok en keil. Vuo, mihemaen rendemien onami heha netan. ✡Rom 15:5; Pro 3:7; Aes 5:21; Rom 11:20
17 Navong meatin tai mumon tounah koa tisa min kami, minasa kestei natal tounah koa tisa mini. Mihesak visi mihoumon asa koa meatin vasi keil amundemi avit tahos. ✡1Tes 5:15; Pro 3:4 18 Mihoumon tounah vasi koa mikilea mivoumoni keke mivato vatahos en tomat vatal min meatin vasi keil. ✡Mak 9:50; Hib 12:14 19 Tuak ka ahinkuli keil, minasa kestei varei tounah tisa koa meatin mumoni min kami. !Vuo! Mihemaen Ahi hevuroh kat meatin enek en usite onami. Veni Tus Votut viteni vit, “Inau, Iahova varei, naviteni keke nisa kes asa koa amumoni. Anatin, inau nisakin keil ian heite ten sakien tisa keil one.” Duteronomi 32:35 ✡Lev 19:18; Mat 5:39; Rom 13:4; 2Tes 1:6-7; Hib 10:30 20 Sakini, mihoumoni hesuval koa Tus Votut viteni koa vit, “Munak vativieh keil onami amai kat keil, mihehengan keil. Ka munak maroro kat keil, mihesan tounah min keil imuni. Veni hemukonek, sakien onami hesakin keil imemou ka ihiles.” Proveb 25:22 ✡Mat 5:44 21 Minamaentei sakien tisa onen meatin sav keil anasakin kami mun minoum natisa. Hetahos imok mihevae lin koakeil amumoni tisa en kami hetal min sakien tetahos keil.

- Rom
- <
- 12
- >

✡12:1: Rom 6:11,13; 1Pit 2:5

✡12:2: Efes 4:23; 5:10,17

✡12:3: 1Kor 12:11; Efes 4:7

✡12:4: 1Kor 12:12

✡12:5: 1Kor 12:27; Efes 4:25

✡12:6: 1Kor 12:4-11; 1Pit 4:10-11

✡12:8: 2Kor 9:7

✡12:9: 1Tim 1:5; 1Pit 1:22; Amos 5:15

✡12:10: 2Pit 1:7; Plp 2:3

✡12:11: Umen 18:25; Rev 3:15

✡12:12: 1Tes 5:17

✡12:13: Hib 13:2

✡12:14: Mat 5:44; Luk 6:28; Umen 7:60; 1Kor 4:12

✡12:15: Sam 35:13

✡12:16: Rom 15:5; Pro 3:7; Aes 5:21; Rom 11:20

✡12:17: 1Tes 5:15; Pro 3:4

✡12:18: Mak 9:50; Hib 12:14

✡12:19: Lev 19:18; Mat 5:39; Rom 13:4; 2Tes 1:6-7; Hib 10:30

✡12:20: Mat 5:44

© 2011 Wycliffe Bible Translators, Inc.