- Tiemes
- <
- 2
- >

2
Selkatien keke Kristin keil analei kantei meatin tai nali meatin sav
1 Tuak ka ahinkuli keil, munak demkatien onami mul en Iesu Kristo koa isen hetetamen imok mulin eis sav keil, minoumontei nateisav min vati meatin tai nali vati meatin sav keil. 2 Sakini, vahesa meatin elu lumai en lahruaien onami, tai koa tounah onen houlu koa musin tahos ka mosan eni en ring koa gol, ka tai koa tounah onen tovuol koa musin en musi eisin enges. ✡Siob 34:19; Umen 10:34; Tiem 2:9 3 Ka vahit mivalei kilea kei koa musin tahos mivahit, “Amai mau, kitondan en more out tatondanien ekek.” Ka vahit mivahiteni min kei koa musin en musi eisin mivahit, “!Kiha, kitoseh!” vuo, “!Amai! !Kitondan en atan keiva!” 4 Munak mimul mimumon vati sakien enek, rie lati keke rendemien onami vilelau en tisaen. Rendemien onami tisa veni mirie lati keke milei kan meatin keil mivit tei en keil atahos imok amuli teisav en keil.
5 !Tuak ka ahinkuli keil, mihesan ralingomi! ?Mukave? ?Mirkileatei keke Ahi mul lei kan koakeil tounah one tovuol en out netan keke avilelau en demkatien? Ka vat kati keke avahi avat keil avalosil kat tounah keil koa amul en hen. ✡1Kor 1:26-28 6 ?Vensa varei mimul mimundem maen koakeil tounah one tovuol? Veni koakeil tounah one houlu varei amul asak purun kami. Keil varei amul aleh kami miva en kot. 7 Ka keil varei amul asan selusien tatisa va kat more eis onen Iesu, kei koa milingi mai vi Asuv onami.
8 Tahosis keke mimusil kat mengkatien onen kei koa vi asuv houlu orer anatin koa viteni en Tus Votut vit, “Envatien onami hel en meatin sav keil hesuval koa kami emi vat kami eris.” Levitikas 19:18 9 Ka munak milei kan vati meatin keil mivit atahos imok amuli vati meatin sav keil, koanek vi tisaen va kat usite onami. Mukonek, mengkatien onen Ahi vit mimul mirali vas mengkatien onen. ✡Dut 1:17 10 Veni, avaseini mimusil katiat mengkatien keil vasi onen Ahi, munak mirali vas tanges, mimumon tisaen en meten Ahi suval mirali vas mengkatien keil vasi. ✡Mat 5:19 11 Musil rendemien koanek, Ahi meng kati vit, “Minakurtei ahin vuo meatin onen hanu sav.” Eksodas 20:14✡Dut 5:18; Mat 5:27; 19:18; Mak 10:19; Luk 18:20; Rom 13:9 Ka meng kati emun vit, “Minouastei meatin namat.” Eksodas 20:13✡Dut 5:17; Mat 5:21; Mak 10:19; Luk 18:20; Rom 13:9 Ka munak mirkurtei ason meatin sav ka mimu vini meatin tai, mirali vas mengkatien onen Ahi varei.
12 Sakini, veni mikilea keke mengkatien onen Ahi kilea vasakin kami mimaluv ran vurohien onen Ahi va kat tisaen, selusien ka sakien onami min mesav keil usil mengkatien ten envatien. ✡Rom 8:2; Kal 6:2; Tiem 1:25; 1Pit 2:16 13 Veni meatin koa rorie lattei envatien min mesav keil, kei hervotintei envatien en avong ten Mari Kot onen Ahi. Ka kei koa mul rie lat envatien min mesav keil, kei hehotin envatien onen Ahi en avong helomal en meten en avong enek. ✡Mat 5:7; 18:32-35
Koakeil demkatien one anatin arie lati ka en sakien tetahos one
14 ?Tuak ka ahinkuli keil, asa varei tahos min meatin tai koa vit demkatien onen mul, ka sakien tetahos keil tovuol en moulien onen? ?Mukave, vati demkatien koanek kilea voutut moulien onen? !Vuo, sakras! ✡Mat 7:21 15 Vahit tuomi vuo ahinami en demkatien mul koa eisin onen tovuol vuo anien ae rovinvintei. 16 Ka munak mivitenis mivit, “Kika en tomat. Avem hetin ka kianian revi,” ka mirkatauntei, demkatien onami vi heisav enges. 17 Sakini, milesi keke demkatien koa sakien tetahos keil armusiltei vi heisavos. Anatin, vati demkatien enek mat. ✡Tiem 2:20,26
18 Ka vahit meatin etai vahiteni minau vahit, “Tei en meatin keil akur demkatien enges, ka teisav en keil akur demkatien ral min sakien tetahos keil emun.” Ka rendemien onen meatin koanek romaltei. Meatin tovuol vatie lat anatinien ten demkatien onen munak sakien tetahos keil teni tovuol. Ka inau nakilea matie lat anatinien ten demkatien onak vaka en sakien tetahos keil onak. 19 ?Anatin keke kokur anatin eni keke Ahi kei tanges? Koanek tahos, ka kindem kilea keke ninin tisa keil emun akur anatin eni, ka ametau ka amaleilei houlu ven mahien koa hemai ven keil. ✡Dut 6:4; Mat 8:29; Mak 1:24; 5:7; Luk 4:34 20 Komul korie lati keke vatum tovuol. Inau nihit kilea minuk keke demkatien koa sakien tetahos teni tovuol vi heisavos.
21 Mihendem usil Ebraham, vati avu orer telamu. Kei mai mal en meten Ahi ka en sakien tetahos keil onen. Veni navong Ahi visi, kei ling natnali Aesak en ahor ten sanien votut tai keke vou vini. ✡Sen 22:9,12 22 Ekek, milei kilea keke demkatien onen Ebraham mum vituai ral min sakien tetahos keil onen. Anatin, ka en sakien tetahos keil onen, Ebraham rie lati keke demkatien onen mal ka anatin. ✡Hib 11:17 23 Koanek sakin selusien ten Tus Votut mai vi anatin koa viteni vit, “Ebraham ling demkatien onen en hatkatien onen Ahi. Ka ven koanek, Ahi viteni keke Ebraham mal en meten.” Senesis 15:6✡Rom 4:3,9,22; Kal 3:6; 2Kron 20:7; Aes 41:8 Sakini, avise Ebraham en time tahos onen Ahi. 24 Mukonek, milei kilea keke meatin mai mal en meten Ahi ka en sakien tetahos keil onen, ka roviteis ven demkatien onen enges.
25 Musil vati sakien enek, Rehab koa vi ahin tai ten sise, kei mun mai mal en meten Ahi ka en sakien tetahos koa kei mumoni. Veni kei mumoni mal navong kur revi meatin taleisuaien elu ten out Isrel, ka sila keilu lulohosai en sise sav luva. ✡Sos 2:4,15; 6:17; Hib 11:31
26 Mikilea keke munak ninin onen meatin tai va rani, aven mun mat. Musil vati sakien enek, munak sakien tetahos keil onen meatin tai tovuol, demkatien onen emun mat.✡Tiem 2:17,20

- Tiemes
- <
- 2
- >

✡2:2: Siob 34:19; Umen 10:34; Tiem 2:9

✡2:5: 1Kor 1:26-28

✡2:9: Dut 1:17

✡2:10: Mat 5:19

✡2:11: Dut 5:18; Mat 5:27; 19:18; Mak 10:19; Luk 18:20; Rom 13:9

✡2:11: Dut 5:17; Mat 5:21; Mak 10:19; Luk 18:20; Rom 13:9

✡2:12: Rom 8:2; Kal 6:2; Tiem 1:25; 1Pit 2:16

✡2:13: Mat 5:7; 18:32-35

✡2:14: Mat 7:21

✡2:17: Tiem 2:20,26

✡2:19: Dut 6:4; Mat 8:29; Mak 1:24; 5:7; Luk 4:34

✡2:21: Sen 22:9,12

✡2:22: Hib 11:17

✡2:23: Rom 4:3,9,22; Kal 3:6; 2Kron 20:7; Aes 41:8

✡2:25: Sos 2:4,15; 6:17; Hib 11:31

✡2:26: Tiem 2:17,20

© 2011 Wycliffe Bible Translators, Inc.